tartuNLP/wikipedia-smugri-20251201 huggingface dataset:
Bessastaðir

Bessastaðir on tänapäeval Islandi presidendi ametlik residents, mis asub pealinnast Reykjavíkist mõne kilomeetri kaugusel Garðabæri omavalitsuses (aastani 2012 Álftanesis). Koht on saanud nime selle kunagise omaniku Sigurður Jónasson Bessastaðiri järgi.
Ajalugu.
Bessastaðir asustati tõenäoliselt juba enne aastat 1000 ning nähtavasti pretendeeris kohale Islandi esimeseks püsiasustajaks peetav Ingólfur Arnarson.
13. sajandil oli sel kohal üks Islandi ajaloolase ja poliitiku Snorri Sturlusoni majapidamistest: seda mainitakse tema vennapoja Sturla Þórðarsoni kirjutatud saagas "Íslendinga saga". Pärast tema tapmist 1241. aasta septembris langes Bessastaðiri keskaegne mõis Norra kuninga kätte. Seejärel sai kohast kuninglik tugipunkt ja eluase kuninga kõrgeimatele ohvitseridele ja ametnikele Islandil ning seda algul Norra ja hiljem Taani võimu all. 1627. aasta juulis pidas Bessastaðir vastu Türgi orjakaupmeeste rünnakule. 17. sajandil oli talu Taani kuninga võimsamaid residentse saarel.
Aastal 1805, pärast senise kooli "Hólavallarskóli" sulgemist, avati Bessastaðiris kool ning seejärel asus seal saare ainus algkoolist kõrgem kool "Lærði Skólinn", kus õppisid paljud Islandi tuntuimad inimesed. Haridust anti seal rohkem kui 40 aastat ning aastal 1846 koliti kool tagasi Reykjavíki.
Aastal 1867 omandas koha luuletaja Grímur Thomsen (1820–1896), kes elas seal pea kaks aastakümmet. Vahepeal oli Bessastaðir talumajapidamine ning hilisematest omanikest on teada Skúli Thoroddsen ja tema naine Theodóra.
Aastal 1940 ostis Bessastaðiri koha Sigurður Jónasson Bessastaðir, kelle järgi sai koht ka nime, ning kinkis selle aasta hiljem Islandi riigile. Seejärel elas seal aastaid Sveinn Björnsson: esialgu regendina ning aastast 1944 on tegemist Islandi presidendi residentsiga.
Hooned.
Bessastaðiris leidub mitmeid hooneid, sealhulgas isegi väike kirik.
Peahoone.
Praegune peahoone ehitati aastatel 1761–1766 valitseja Magnús Gíslasoni jaoks. Aastani 1989 oli hoone kasutuses nii elu- kui töökohana, kuid pärast president Vigdís Finnbogadóttiri ajal läbi viidud põhjalikku renoveerimist ja kaasajastamist on hoone kasutuses vaid tööruumidena.
Kirik.
Nagu sel ajal kombeks, asus ka Bessastaðiri härrastemaja juures keskajal oma kirik. Praegu kuulub see kohalikule omavalitsusele.
Praegune kivikirik on ehitatud aastal 1777. Kiriku põhiprojekti autor on Taani arhitekt G. D. Anthon, kes on ka Viðey saarel oleva kiriku projekti autor. Aja jooksul on hoonet mitu korda ümber ehitatud, viimati 1940. aastate lõpus.
Kirik on külastajatele avatud ning seal leiduvad vaatamisväärsustest kantsel, kiviraidur Ríkarður Jónssoni rist, kunstnik Guðmundur Thorsteinssoni poolt tehtud altarimaal ning kunstnike Guðmundar Einarsson frá Miðdali ja Finnur Jónssoni tehtud vitraažid, mis paigaldati aastal 1956. Sarnaselt Akureyri kirikuga on siingi kujutatud stseene Islandi kirikuajaloost.
Nitrotselluloosid

Nitrotselluloos ehk tselluloosnitraat on üldnimetus tselluloosi lämmastikhappeestritele. Need on ained, milles tselluloosi molekuli ühe elementaarlüli kohta sisaldub üks kuni kolm nitrorühma ja ühine omadus on ebastabiilsus ning kergestisüttivus.
Nitrotselluloos saadakse tselluloosi töötlemisel lämmastikhappega väävelhappe kui katalüsaatori juuresolekul, nimetatakse nitreerimiseks. Seejuures tselluloosi polümeerse ahela ühe elementaarlüli kolmest hüdroksüülrühmast võivad ühes, kahes või kõigis kolmes vesiniku aatomid asenduda nitrorühmaga, saadakse erineva nitreerimisastmega produktid [C6H9(NO2)xO5, milles x = 1, 2, 3].
Trinitrotselluloos (x = 3) on tuntud lõhkeaine, suitsuta püssirohu (püroksüliin) koostisosa. Väiksema lämmastikusisaldusega produkte tarvitatakse tselluloidi, nitrolakkide, -värvide ja -liimide tootmiseks.
Kuningate kummardamine

Kuningate kummardamine on kristlikule ikonograafiale iseloomulik pilditüüp.
Kuningate kummardamise stseenides kujutatakse vastsündinud Jeesus-last tervitama saabunud kolme Hommikumaa tarka või kuningat, kes toovad Jeesusele kingitusi. Kuningaid kujutatakse eriealiste ja sageli eri rassidesse kuuluvatena, viidates kogu maailma ja kõigi rahvaste Messia-ootusele. Melchior on vana valge nahaga tark, pärit Araabiast. Ta kingib Jeesuslapsele kui lunastajale mürri, hariduse, kannatuste ja ka arstimisvõime sümboli. Balthasar on keskealine kollase nahavärvusega tark, pärit Pärsiast. Tema toob kingituseks kaasa viirukit, jumala läheduse ning preesterlikkuse sümboli. Kolmas on Caspar, noor mustanahaline Süüriast pärit mees, kes annetab kulda kuninglikkuse ja igavikulisuse sümbolit.
Taipan

Taipan ("Oxyuranus scutellatus") on mürknastiklaste sugukonda taipani perekonda kuuluv maoliik.
Alamliigid.
Eristatakse kaht alamliiki:
Levila.
Taipan on levinud Põhja- ja Ida-Austraalia rannikul ja Uus-Guineas.
Mürgisus.
Taipanit peetakse maailmas kolmandaks kõige mürgisemaks maoks. Enne vastumürgi sünteesimist 1956. aastal lõppesid peaaegu kõik taipanite rünnakud surmaga.
Myanmari vapp

Myanmari vapp on Myanmari (Birma) riigivapp.
Vapp võeti kasutusele 2008. aastal.
Helmut Ajango

Helmut Ajango (sündinud Helmut Teinfeldt; 30. november 1931 Võru – 15. november 2013 Fort Atkinson, Wisconsin, USA) oli eesti rahvusest USA arhitekt.
Ta sündis aastal 1931 Võrus, ta on õppinud Võru Gümnaasiumis. Suure põgenemise lainega põgenesid tema vanemad Saksamaale, nad jõudsid üle Prantsuse tsooni Geislingeni. Sealses põgenikelaagris lõpetas ta aastal 1949 Geislingeni Eesti Gümnaasiumi.
Taipan (perekond)

Taipan ("Oxyuranus") on maoperekond.
Klassifikatsioon.
Taipani perekonda klassifitseeritakse roomajate andmebaasis järgmised maoliigid:
Levila.
Neid võib kohata Austraalias ja Uus-Guineas.
Kokkupuuted inimestega.
Selle perekonna maod on inimeste suhtes mürkmadudeks liigitatavad, kuna nende hammustus võib esile kutsuda raskeid mürgistusseisundeid.
Parapistocalamus

Parapistocalamus on maoperekond.
Klassifikatsioon.
Perekonda "Parapistocalamus" klassifitseeritakse roomajate andmebaasis üksainus maoliik:
Levila.
Neid võib kohata Bougainville'i saarel ja Paapua Uus-Guineal.
Parasuta

Parasuta on maoperekond.
Klassifikatsioon.
Perekonda "Parasuta" klassifitseeritakse roomajate andmebaasis järgmised maoliigid:
Levila.
Neid võib kohata Austraalias.
Paroplocephalus

Paroplocephalus on maoperekond.
Klassifikatsioon.
Perekonda "Paroplocephalus" klassifitseeritakse roomajate andmebaasis üksainus maoliik:
Levila.
Neid võib kohata Lääne-Austraalia osariigis.
John Laurence Kask

John Laurence Kask (21. märts 1906 Red Deer, Alberta – 8. august 1998 San Diego) oli eesti päritolu Ameerika bioloog ja kalandusteadlane.
Ta kaitses 1936. aastal Seattle'is asuvas Washingtoni Ülikoolis bioloogiadoktori väitekirja.
Pseudonaja

Pseudonaja on maoperekond.
Klassifikatsioon.
Perekonda "Pseudonaja" klassifitseeritakse roomajate andmebaasis järgmised maoliigid:
Levila.
Neid võib kohata Austraalias ja Uus-Guineas.
Kokkupuuted inimestega.
Perekonda "Pseudonaja" kuuluvad maod on inimeste suhtes mürkmadudeks liigitatavad, kuna nende hammustus võib esile kutsuda raskeid mürgistusseisundeid.
Suurhertsog

Suurhertsog on hertsogist kõrgem, aga ertshertsogist madalam aadlitiitel. Naissoost vaste on suurhertsoginna.
Suurhertsog on suurhertsogkonna või suurhertsogiriigi pea.
Vikont

Vikont (naissoo vaste vikontess) on parunist kõrgem, aga krahvist madalam aadlitiitel Lääne-Euroopas.
Paljudes maades on vikont olnud algul mittepäritav, administratiivne või kohtulik positsioon ja päritavaks tiitliks arenenud hiljem.
Nimetus on tulnud vanaprantsuse sõnast "visconte", mis omakorda ladinakeelsest sõnast "vicecomitem" (akusatiiv sõnast "vicecomes", "vice-" 'ase-', "comes" algselt 'kaaslane', hiljem Rooma keisri õukondlane või usaldusisik).
Markkrahv

Markkrahv (saksa keeles "Markgraf") oli keskaegne aadlitiitel, mida anti algselt markideks ja hiljem markkrahvkondadeks nimetatud piirialade valitsejatele. Tiitel pärineb Karolingide impeeriumist, kuid hiljem kasutati seda ka Saksa-Rooma riigis.
Tiitli naissoost vaste on markkrahvinna. Saksa-Rooma riigi aadlis oli tiitel kõrgem krahvist, madalam hertsogist. Prantsuse ja Suurbritannia aadlis on markkrahvile analoogseks tiitliks markii, naisvorm sellest on markiis.
Asekuningas

Asekuningas on ertshertsogist kõrgem, aga kuningast madalam aadlitiitel.
Naissoost vaste asekuningale on asekuninganna.
Suurbritannia ja Põhja-Iiri Ühendkuningriigi kuningas

Suurbritannia ja Põhja-Iiri Ühendkuningriigi kuningas on Suurbritannia ja Põhja-Iiri Ühendkuningriigi valitseja. Tänapäeval tähendab tiitel peamiselt esindusfunktsiooni.
Zersenay Tadese

Zersenay Tadese (sündinud 8. veebruaril 1982) on Eritrea pikamaajooksja.
Ta on tulnud neljal korral poolmaratoni maailmameistriks: 2007. aastal Udines, 2008. aastal Rio de Janeiros, 2009. aastal Birminghamis ja 2012. aastal Kavarnas, võitnud 2010. aastal Nanningis hõbemedali ja 2014. aastal Kopenhaagenis 4. koha. Tadese on võitnud ühel korral, 2006. aastal Debrecenis ka 20 kilomeetri jooksu maailmameistrivõistlused. Olümpiamängudel on tema parimateks tulemusteks jäänud pronks 10 000 meetri distantsil ja 7. koht 5000 meetri distantsil 2004. aasta olümpiamängudel Ateenas. Maailmameistrivõistluste parimad tulemused on hõbe 10 000 meetri jooksus 2009. aastal Berliinis ja 8. koht 5000 meetri jooksus 2003. aastal Pariisis.
Tadese isiklikud rekordid on 5000 meetri jooksus 12.59,27, 10 000 meetri jooksus 26.37,25, poolmaratonis 58.23 (Lissaboni poolmaratonil) ja maratonis 2:10.41 (Londoni maratonil).
Roger Myerson

Roger Bruce Myerson (sündinud 29. märtsil 1951 Bostonis) on ameerika majandusteadlane, Nobeli majandusauhinna laureaat 2007.
Ta lõpetas Harvardi ülikooli aastal 1973 rakendusmatemaatika alal ja doktoriõppe 1976. Ta on professor Chicago ülikoolis.
Spinelli grupp

Spinelli grupp ("Spinelli Group") on algatus, mille eesmärk on taaselustada püüdlus liikuda föderaalse, postnatsionaalse Euroopa Liidu suunas. Eesmärgi saavutamiseks tahetakse luua rahvusriikideülest ja ühtset Euroopat toetavate kodanike, mõttekodade, MTÜ-de, akadeemikute, kirjanike ja poliitikute võrgustikku. 
Spinelli grupp asutati 15. septembril 2010 Euroopa Parlamendis Brüsselis. Nime sai grupp Euroopa Liidu lõimumise protsessi ühe esimese käimalükkaja, föderalist Altiero Spinelli järgi. 
Grupi rajasid Guy Verhofstadt (ALDE – Euroopa liberaalsete ja reformiparteide ühenduse – esimees; Euroopa Föderalistide Liidu aupresident), Daniel Cohn-Bendit (Rohelised / Euroopa Vabaliit), Sylvie Goulard (ALDE) ja Isabelle Durant (Rohelised/Euroopa Vabaliit). 
Varasemad föderalistide liikumised.
Spinelli grupp ei ole esimene föderalismi toetajaid koondav algatus Euroopa Parlamendis. 9. juulil 1980 asutas Altiero Spinelli "Krokodilligrupi", kuhu kuulusid föderaliseerumist toetavad europarlamendi liikmed. 
Euroopa Föderalistide Liit ("Union of European Federalists"; UEF) ja selle noorteorganisatsioon Noored Euroopa Föderalistid ("Young European Federalists"; JEF) on tegutsenud üle 60 aasta edendamaks mõtet Euroopa föderatsioonist. Nad lähtuvad ’ühtsus mitmekesisuses’ põhimõttest ja usuvad, et vaid läbi Euroopa föderatsiooni on võimalik maailmajaosiseseid eraldusjooni ületada. Euroopa Parlamendi liige ja UEF-i president Andrew Duff on väljendanud oma poolehoidu Spinelli grupi loomisele öeldes, et "olemasolevad föderalistlikud jõud ja organisatsioonid nagu UEF ja Intergroup tervitavad seda uut algatust". 
Manifest.
Spinelli grupi manifesti saab internetis lugeda. See meenutab Ventotene manifesti, mille kirjutamises Spinelli osales. Grupi liikmed kutsuvad europarlamendi liikmeid ja Euroopa kodanikke üles tekstile allkirja andma ja lisama oma nime nende inimeste loendisse, kes on vastu rahvuslusele ja valitsustevahelistele kokkulepetele. Spinelli grupi liikmed soovivad manifestis välja toodud põhimõtteid ja eesmärke toetades kiirendada Euroopa lõimumise protsessi ja populariseerida föderaalset Euroopat.
Liikmed.
Väljapaistvamate föderalismi toetajate hulka kuuluvad endine Euroopa Komisjoni president Jacques Delors, endine Saksa välisminister Joschka Fischer, endine konkurentsivolinik Mario Monti, Euroopa Föderalistide Liidu president ja Euroopa Parlamendi liige Andrew Duff, endine Euroopa Parlamendi president Pat Cox ja ametis olev parlamendi asepresident Isabelle Durant.
Spinelli grupi juhtgrupi liikmed tavatsevad enne Euroopa Liidu tippkohtumisi korraldada varinõukogu istungeid, et juhtida tähelepanu praeguse Euroopa Nõukogu valitsustevahelisusest lähtuvale töömeetodile, mille tõttu iga riigipea või peaminister kaitseb oma riigi rahvuslikke huve. Föderalistid tahaksid, et ettepanekuid tehtaks ja lahendusi otsitaks võttes arvesse kogu Euroopa Liidu kodanike huve.
Eesti Psühholoogiaüliõpilaste Ühendus

Eesti Psühholoogiaüliõpilaste Ühendus ehk EPSÜ (inglise k. "Estonian Psychology Students' Association") on 18. novembril 1992 loodud Eesti kõrgkoolides psühholoogiat õppivaid üliõpilasi ühendav üliõpilasorganisatsioon.
1994. aastast on EPSÜ EFPSA ehk Euroopa Psühholoogiaüliõpilaste Assotsiatsioonide Föderatsiooni liige. EPSÜ kuulub ka Eesti Noorteühenduste Liitu (ENL).
EPSÜ-st on alguse saanud tasuta veebipõhist nõustamisteenust osutav Lahendus.net ja psühholoogiateadust populariseeriv ettevõte Psühhobuss.
EPSÜ logol on Hinge Lind.
Struktuur.
EPSÜ juhatust kutsutakse Seitsepeaks ning selle koosseis valitakse iga aasta kevadel üldkoosolekul ehk Suurel Kärajal. Juhatusse kuuluvad Pea, Abipea, Rahapea, Teopea, Sulepea, Nõupea ja Europea (EFPSA Member Representative). Lisaks on juhatuse tegemistesse kaasatud ka ase-Europea (vice-MR).
Ühiskondlikud projektid.
Lahendus.net.
2001. aasta lõpus avati EPSÜ alt tasuta veebipõhist nõustamist pakkuv veebileht Lahendus.net, mille missiooniks on "pakkuda psühholoogiaüliõpilaste poolt tasuta kvaliteetset veebipõhist psühholoogilist nõustamist ja informatsiooni. Tutvustada vaimse tervise valdkonda ja psühholoogilisi abivõimalusi läbi koolituste ja teabeürituste." Hiljem eraldus Lahendus.net eraldi MTÜ-ks.
Psühhobuss.
2014. aasta algusest alustas EPSÜ projekti Psühhobuss, mille eesmärk on tutvustada avalikkusele psühholoogia laiahaardelisust ja teaduspõhisust. Seda tehakse interaktiivse teadusteatri vormis. Hiljem eraldus Psühhobuss EPSÜ-st iseseisvaks ettevõtteks, mis võitis Tartu Ülikooli ettevõtluskonkursil Kaleidoskoop 2014. aasta kevadel peaauhinna. 2014. aasta sügisel võideti Eesti riikliku teaduse populariseerimise auhinna II preemia parima uue algatusena teaduse ja tehnoloogia populariseerimise valdkonnas.
Spordivahendite loend

"Siin loetletakse spordivahendeid."
E.
epee
H.
hantel
- hokilitter
J.
jalgpall
K.
kriketikurikas
L.
lumelaud
P.
pall
- pesapallikurikas
R.
reket
- rula
- rööbaspuud
S.
suusad
U.
uisud
T.
tossud
Ingólfur Arnarson

Ingólfur Arnarsoni ja tema naist Hallveigi peetakse esimesteks Põhjamaadest pärit Islandi püsivateks asustajateks. Maa asustamise raamatu ("Landnámabók") järgi rajas ta oma talukoha (ja pani sellele ka nime) Reykjavíki aastal 874. Kuigi hiljutiste arheoloogiliste leidude põhjal võib oletada, et asustamine algas veidi varem, ei jää mainitud aastaarv tegelikust ilmselt kuigi kaugele.
Keskaegne kroonik Ari Þorgilsson ütles, et Ingólfur oli küll esimene Põhjamaadest pärit asustaja, kuid mainis ka, et saarel olid enne viikingeid viibinud "papa'd" – Iiri mungad ja eremiidid. Ta kirjutas, et viimased lahkusid, kuna nad ei soovinud elada kõrvuti vastsaabunud paganatega.
"Landnáma" (mis on kirjutatud kaks kuni kolm sajandit pärast asustamist) sisaldab pikka lugu Ingólfuri asumisest Islandile. Raamat väidab, et ta lahkus Norrast pärast seda, kui oli end veritasuga sidunud. Ta oli kuulnud uuest saarest, mille Garðar Svavarsson ja Flóki Vilgerðarson olid Atlandi ookeanist leidnud. Koos oma poolvenna Hjörleifr Hróðmarssoniga seilas ta Islandile. Kui maa oli nägemisulatuses, viskas ta oma tooli sambad (märk sellest, et ta oli pealik) üle parda ning andis lubaduse asuda elama sinna, kus jumalad otsustasid need maale juhtida. Tema kaks orja otsisid seejärel saare rannikut läbi kolm aastat, enne kui leidsid sambad väikesest lahest, mis sai viimaks nimeks Reykjavík.
Vahepeal oli Hjörleif oma iirlasest orjade poolt nende halvasti kohtlemise pärast tapetud. Ingólfur sai orjadele jälile ja tappis nad kohas, mille nimeks sai Vestmannaeyjar ("läänemeeste saared" – selle aja Skandinaavias tunti iirlasi kui mehi läänest).
On kirjeldatud, et Ingólfur asustas suure osa Islandi edelaosast, kuid peale tema saarele asumise ei ole tema kohta muud teada. Oletatakse, et ta asustas ka piirkonna, kuhu hiljem rajati hooned, millest sai Islandi presidentide residents Bessastaðir. Tema poeg Þorsteinn Ingólfsson oli tähtis pealik, kes olevat rajanud esimese tingi, mis oli hilisema Alþingi eelkäija.
Sarnaselt nimega Adolf, mis tähendab "aristokraatlikku hunti", saab nime Ingólfur tõlkida kui "kuninglik hunt".
Ryan Whiting

Ryan Keith Whiting (sündinud 24. novembril 1986 Harrisburgis Pennsylvanias) on USA kuulitõukaja, kahekordne sisekergejõustiku maailmameister (2012, 2014). Ta on võistelnud ka kettaheites. 
Whiting võitis 2005. aasta juunioride Pan-Ameerika meistrivõistlustel esikoha kuulitõukes ja kettaheites. Ta võitis NCAA sisemeistrivõistlustel kuulitõukes esikoha 2008, 2009 ja 2010, samuti (väli)kergejõustiku meistrivõistlustel 2009 ja 2010. Kettaheites võitis ta NCAA meistrivõistlusted 2010. 2011. aasta Taegu maailmameistrivõistlustel oli ta seitsmes.
Whiting võitis 2012. aasta sisemaailmameistrivõistlustel İstanbulis kuldmedali isikliku rekordiga 22.00. Londoni olümpiamängudel oli ta üheksas tulemusega 20,64.
2013. aasta maailmameistrivõistlustel Moskvas võitis Whiting hõbemedali tulemusega 21.57. Samal aastal tuli ta USA meistriks nii sise- kui ka välitingimustes. 2014. aastal tuli ta teist korda sisemaailmameistriks.
2013. aastal püstitas ta Dohas uue isikliku rekordi 22.28 kuulitõukes. Sisetingimustes on tema rekord 22.23, mis on püstitatud 2014. aasta veebruaris Albuquerques. Kettaheite rekord on 61.11 aastast 2008.
Kõnnu tänav

Kõnnu tänav on tänav Tallinnas Nõmme linnaosas Raudalu asumis. Kõnnu tänav on Viljandi maanteelt algav ligikaudu 80 meetri pikkune lääneedela-idakirdesuunaline umbtänav.
Tänava endine nimi oli Kanarbiku tänav. Praeguse nime sai Kõnnu tänav 16. mail 1958. Tänav asub kunagise Raudalu kõrtsi maa-alal.
Käru tänav

Käru tänav on tänav Tallinnas Kesklinna linnaosas Kitsekülas asumis. Käru tänav on Saku tänavalt algav ligikaudu 270 meetri pikkune lõunaedela–põhjakirdesuunaline umbtänav.
Käru tänav sai nime 19. detsembril 1997. Tänav on saanud nime Käru raudteepeatuse järgi.
Samuil Faingold

Samuil Faingold (1918 – 2003) oli Eesti põlevkivikeemik.
Töid.
И. Вииль, М. Корв, И. Кудрявцев, А. Мянник, Г. Степанова, Т. Томсон, И. Тянав, С. Файнгольд, А. Ханнус. Получение опытных партий моющих веществ на сланце-химическом комбинате "Кивиыли". Научно-технический отчет. Autoriseeritud masinakiri 1961
Manivald Korv

Manivald Korv (12. mai 1926 – 31. detsember 2003) oli eesti keemik.
Ta lõpetas aastal 1951 Tallinna Polütehnilise Instituudi mäe-keemiateaduskonna kütuste keemilise tehnoloogia erialal.
Manivald Korv suri 31. detsembril 2003 ja ta maeti 10. jaanuaril 2004 Metsakalmistule.
Cheri departemangu haldusüksuste loend

Siin on toodud ära kõik Cheri departemangu haldusüksused (ringkonnad, kantonid ja vallad). Lisaks on toodud ka valdade INSEE koodid.
Departemangus on kolm ringkonda:
Kantonid.
Departemangus on kokku 19 kantonit. Vallad Bourges, Osmery ja Vierzon on jagatud mitme kantoni vahel. Igasse kantonisse mille vahel on vald jagatud kuulub ka kindel territoriaalne osa vallast. Kursiivis on toodud jagatud vallaga kantonite pindala kus puudub jagatud valla osa kantoni kogupindalast. 
Vallad.
Departemangus on 287 valda (seisuga 1. jaanuar 2019):
Jahimehe tee

Jahimehe tee on tänav Tallinnas Pirita linnaosas Pirita asumis. Jahimehe tee algab Merivälja teelt, ristub Meremehe teega (kaks korda), Jahimehe põiguga, Eduard Bornhöhe teega ja Mõrra teega ning lõpeb seejärel umbtänavana. Jahimehe tee on lääneloode-idakagusuunaline ja ligikaudu 340 meetri pikkune.
Jahimehe tee sai nime 14. veebruaril 1958.
Ventotene manifest

Ventotene manifest on poliitiline avaldus, mille kirjutasid Altiero Spinelli ja Ernesto Rossi Teise maailmasõja ajal Itaalia Ventotene saarel vangistuses olles. 1941. aasta juunis valmis saanud manifest ringles itaalia vastupanuliikumise liikmete hulgas ja sai peagi Euroopa Föderalistide Liikumise ("Movimento Federalista Europeo") programmiliseks dokumendiks. Manifest õhutas looma Euroopa riikide föderatsiooni, mis pidi riigid üksteisele lähedale tuues nendevahelised sõjad ära hoidma. Manifestis nähakse laialdaselt Euroopa föderalismi sünni tähistajat. Spinellist (1907–1986), kunagisest kommunistist, sai föderalistliku liikumise juht. Manifest kutsus üles katkestama Euroopa minevikutee moodustamaks läbi poliitika restruktureerimise ja laialdase sotsiaalse reformi uut poliitilist süsteemi. Seda ei pakutud välja kui ideaali, vaid kui parimat lahendust Euroopa sõjajärgsele olukorrale.
Manifesti olulisim arusaam avaldub lõigus:
"Progressiivseid ja tagurlikke parteisid eraldav joon ei ole enam formaalne ega näita demokraatia kõrgemat või madalamat taset ega sotsialistide osakaalu arvu: see on hoopis uus piir, mis eraldab need, kelle lõppeesmärgiks on vanade traditsioonide võit – teisisõnu, rahvusliku poliitilise võimu kehtestamine – ning kes lihtsustavad seega (ka ise seda teadmata) vanu kirgi kütvaid tagurlikke mänge ning iidsete absurdsuste taas esilekerkimist, nendest, kes näevad oma põhiülesandena internatsionalistliku ja tugeva riigi loomist, suunates sellesse samuti rahvuslikud jõud. Isegi allutatud kujul kasutatakse neid esmase vahendina rahvusvahelise ühtsuse saavutamiseks." 
See avaldus läks vastuollu tol ajal prevaleerinud mõttega, et ühtsus on saavutatav iseenesest ja teisejärgulise eesmärgina pärast individuaalsete riikide poliitiliste eesmärkide (kommunism, demokraatia jne) saavutamist.
Deux-Sèvresi departemangu haldusüksuste loend

Siin on toodud ära kõik Deux-Sèvresi departemangu haldusüksused (ringkonnad, kantonid ja vallad). Lisaks on toodud ka INSEE kood.
Departemangus on kolm ringkonda:
Kantonid.
Departemangus on kokku 17 kantonit. Vald Niort (kogupindalaga 68,20 km²) on jagatud mitme kantoni vahel. Igasse kantonisse mille vahel on vald jagatud kuulub ka kindel territoriaalne osa vallast. Kursiivis on toodud jagatud vallaga kantonite pindala kus puudub jagatud valla osa kantoni kogupindalast. Vallad mille osad moodustavad ise kantoni jäävad andmete puudusel ilma pindala välja toomata.
Vallad.
Departemangus on 256 valda (seisuga 1. jaanuar 2019):
Rhodesi stipendium

Rhodesi stipendium on rahvusvaheline stipendium välisüliõpilastele, kes on lõpetanud bakalaureuseõpingud ja soovivad edasi õppida Oxfordi Ülikoolis. Stipendium on saanud nime Cecil Rhodesi järgi, kes 1902. aastal vastava fondi asutas. 
See on maailma esimene ulatuslikum rahvusvaheliste stipendiumide programm, mida paljud peavad ühtlasi "maailma kõige prestiižsemaks stipendiumiks" (nt Time, Yale University Press, The McGill Reporter ja Associated Press).
Rhodesi stipendiaadid võivad täiskohaga õppida mistahes õppekava järgi , mida ülikoolis õpetatakse; õppida võib kas bakalaureuse-, magistri- või ka doktoriõppes. Stipendium antakse kaheks aastaks, aga võimalikud on ka ühe- ja kolmeaastased stipendiumid.
Rhodesi fond tasub õppemaksu, lisaks saavad stipendiaadid igaks kuuks teatud summa majutuse ja elukondlike teenuste eest tasumiseks.
Rhodesi stipendiume antakse Briti endistest asumaadest (Austraalia, Bermuda, Kanada, Hongkong, India, Jamaica ja Kariibi endised Briti kolooniad, Keenia, Uus-Meremaa, Pakistan, Lõuna-Aafrika ja selle naabrid Botswana, Lesotho, Malawi, Namiibia ja Svaasimaa, USA, Sambia) pärinevatele üliõpilastele ja ka sakslastele. 
Alates 1902. aastast on antud üle 7000 stipendiumi. Kuulsate stipendiaatide hulgas on olnud poliitikud Bill Clinton, Bob Hawke, Wasim Sajjad, Dominic Mintoff, John Turner ja Tony Abbott. Rhodesi stipendiumiprogrammi kaudu on teiste seas Oxfordis õppinud ka näiteks Robert Reich, Naomi Wolf, Stuart Hall, Rachel Maddow, Susan Rice, Strobe Talbott, David Chalmers ja Peter Hessler.
Raske Musa Maailm

Raske Musa Maailm oli Rakveres aastatel 1989–1991 ilmunud ajaleht, mida andis välja Gunnar Graps International Official Fan Club.
Ajalehe ilmumisagedus oli ebaregulaarne, ühtekokku ilmus 7 numbrit.
Streptomyces aureofaciens

Streptomyces aureofaciens on grampositiivsete bakterite liik. 
Ajaloolist.
1947. aastal avastas Benjamin Minge Duggar (1872–1956), et mullast võetud bakter (proov A377) toodab antibiootilise toimega aineid. Bakteri nimetuseks sai "Streptomyces aureofaciens" (avaldatud 1948) ja aine nimetuseks aureomütsiin (tänapäeval liigitatud kloortetratsükliinina tetratsükliinide hulka).
Kangling

Kangling (རྐང་གླིང།, sõnasõnaline tõlge "jalg" ("kang") ja "flööt" ("ling")), on tiibetikeelne nimetus trompetilaadsele muusikainstrumendile, mis on tehtud inimese reieluust (femur). Kanglingi kasutatakse erinevates Tiibeti budismi rituaalides ("chöd"), samuti ka matustel, kui matust viib läbi "chöpa". Kanglingi tegemisel eelistatakse kurjategijate või vägivaldset surma surnud isikute reieluid. Alternatiiviks on ka austatud õpetaja reieluu. Samuti võidakse neid teha puust.
Kanglingi kasutatakse "chöd"'i rituaalides koos "chöd damaru" ja kellaga. Tantristlikes "chöd"'i praktikates mängib praktik, kes on motiveeritud kaastundest, seda pilli kartmatuse žestina ning selleks, et välja kutsuda näljaseid vaime ja deemoneid, kellele pakkuda ennast toiduks, vähendades niimoodi nende kannatusi.
Luca Marin

Luca Marin (sündinud 9. aprillil 1986 Vittorias) on Itaalia kompleksujuja.
Ta on spetsialiseerunud 400 meetri distantsile ja võitnud sellel alal 10 medalit Euroopa ja maailmameistrivõistlustelt (1 kuld, 8 hõbedat ja 1 pronks). Seni ainus kuld on tulnud 2006. aastal Helsingist Euroopa lühirajameistrivõistlustelt. 
Marin on osalenud kolmedel olümpiamängudel: Ateena olümpiamängudel aastal 2004 sai ta 10. koha, Pekingi olümpiamängudel aastal 2008 seni parima 5. koha ja Londoni olümpiamängudel 8. koha.
Streptomycetaceae

Streptomycetaceae on bakterisugukond. 
Klassifikatsioon.
Sugukonda "Streptomycetaceae" liigitatakse käesoleval ajal järgmised bakteriperekonnad:
Naddoddur

Naddoddur (islandi Naddoður, vanapõhja Naddoddr) oli fäärlasest viiking, keda peetakse Islandi avastajaks. Naddoddur oli üks esimesi Fääri saarte asukaid pärast seda, kui Grímur Kamban oli sinna esimesena 825. aasta paiku elama asunud. Naddoddur sündis Lõuna-Norras Agderis.
Keskaegne Islandi käsikiri Landnámabók ("Maa asustamise raamat") kirjeldab detailselt 9. ja 10. sajandil toimunud Islandi asustamist (islandi keeles "landnám"). Selle järgi avastas Islandi just Naddoddur, kes eksis Norrast Fääri saartele seilates ära ning triivis Islandi idarannikule. Ta jõudis kaldale praeguse Reyðarfjörðuri linna lähedal. Ehkki ta ronis tuleasemetest tõusva suitsu nägemiseks mäe otsa, ei silmanud ta jälgi inimestest. Seejärel otsustas ta jätkata teekonda Fääri saartele, kuid kuna tema paati jõudmise aegu hakkas lund sadama, nimetas ta leitud maa Lumemaaks (Snæland). Hiljem hakati saart aga kutsuma Íslandiks (Iceland).
Arvatakse, et tema tütar on 11. sajandi alguses Shetlandil surnud Ann Naddodsdóttir, kelle hauakivi leiti 19. sajandi keskpaigas.
Sümpaatia

Sümpaatia (kreeka k. sõnadest "syn" "koos" ja "pathos" "tunne") all mõistetakse meeldivust - kui keegi või miski tundub sümpaatne siis see tähendab, et see keegi või miski meeldib.
Keemiarelvade keelustamise konventsioon

Keemiarelvade väljatöötamise, tootmise, varumise ja kasutamise keelustamise ning nende hävitamise konventsioon on riikidevaheline kokkulepe, mille eesmärk on keemiarelvad täielikult likvideerida.
Konventsioon avati allakirjutamiseks 13. jaanuaril 1993 Pariisis. Samal päeval kirjutasid lepingule alla 64 riiki, millele järgnesid 55 riiki järgmisel ja 10 riiki ülejärgmisel päeval. Esimeste riikidena ratifitseerisid lepingu Fidži 20. jaanuaril, Mauritius 9. veebruaril ja Seišellid 7. aprillil 1993. Leping jõustus 29. aprillil 1997, kui 65 riiki olid selle ratifitseerinud.
Konventsiooniga on ühinenud 190 riiki. Kõik ühinenud riigid saavad automaatselt Keemiarelvade Keelustamise Organisatsiooni liikmeks. Eesti kirjutas leppele alla 14. jaanuaril 1993 ja ratifitseeris selle 28. aprillil 1999. Liikmesus jõustus 25. juunil 1999.
Rõhuv enamik maailma riike on keemiarelvade keelustamise konventsiooni alla kirjutanud. Eranditeks on Egiptus, Lõuna-Sudaan ja Põhja-Korea. Peale selle on Iisrael konventsiooni alla kirjutanud, kuid pole seda ratifitseerinud. Seni viimaste riikidena ratifitseerisid lepingu Angola 16. septembril 2015 ja Palestiina 17. mail 2018.
Ahmet Üzümcü

Ahmet Üzümcü (sündinud 30. augustil 1951) on Türgi diplomaat, alates 25. juulist 2010 Keemiarelvade Keelustamise Organisatsiooni peadirektor.
Ta on lõpetanud Ankara ülikooli bakalaureusekraadiga rahvusvaheliste suhete alal.
Aastatel 1999–2002 oli ta Türgi suursaadik Iisraelis. Enne Keemiarelvade Keelustamise Organisatsiooni peadirektoriks saamist oli ta Türgi alaline esindaja Ühinenud Rahvaste Organisatsiooni juures.
Ruth Wodak

Ruth Wodak (sündinud 12. juulil 1950 Londonis) on Lancasteri Ülikooli diskursuseuuringute õppetooli juhataja ja professor. 
Varem on ta olnud rakenduslingvistika professor Viinis Austrias. Tal on Austria kodakondsus. 
Wodaki uurimistöö on põhiliselt olnud seotud diskursuseuuringute ja kriitilise diskursusanalüüsiga ("Critical Discourse Analysis"; CDA). Koos oma endiste kolleegide ja doktorantidega Viinist (Rudolf de Cillia, Gertraud Benke, Helmut Gruber, Florian Menz, Martin Reisigl, Usama Suleiman, Christine Anthonissen) on Wodak välja arendanud CDA diskursiajaloolise suuna ("Discourse Historical Approach"; DHA) – interdistsiplinaarse lähenemise diskursuse uurimisele, mis vaatleb diskursiivsete praktikate muutumist ajas ja eri žanrites. 
Wodak oma mitme lingvistikaalase ajakirja toimetuse liige ja ajakirja Discourse and Society kaastoimetaja. Koos Norman Faircloughi, Phil Grahami ja Jay Lemkega toimetab ta ajakirja Critical Discourse Studies ning koos Paul Chiltoniga ajakirja Journal of Language and Politics.
Wodak on ulatuslikult uurinud rassismi, ksenofoobiat ja antisemitismi. Samuti on ta uurinud töötust ja tööd puudutavat diskursust Euroopa Liidu organisatsioonides, Austrias ja Ungaris peetavaid debatte NATO-st ja neutraalsusest, Euroopa identiteetide diskursiivset konstrueerimist, suhtumist Euroopa Liidu laienemisprotsessi, immigratsiooni puudutavaid parlamendidebatte ja individuaalseid ja kollektiivseid mälestusi Saksa Wehrmachtist ja Teisest maailmasõjast. Wodaki uurimishuvid on diskursusanalüüs, organisatsioonide diskursusepraktikad, sotsiolingvistika, keel ja poliitika, eelarvamused ja diskrimineerimine, soouuringud ja kvalitatiivse analüüsi metodoloogiad. 
2013. aastal valiti Wodak briti Sotsiaalteaduste Akadeemia ("Academy of Social Sciences") akadeemikuks.
Jahimehe põik

Jahimehe põik on tänav Tallinnas Pirita linnaosas Pirita asumis. 
Jahimehe põik algab Supluse puiesteelt ja lõpeb Jahimehe teel. Jahimehe põik on lõunaedela-põhjakirdesuunaline ja ligikaudu 140 meetri pikkune.
Jahimehe põik sai nime 14. veebruaril 1958.
Rogelio Pfirter

Rogelio Pfirter (sündinud 25. augustil 1948) on Argentina diplomaat.
Ta on hariduselt jurist. 
Aastatel 1995–2000 oli ta Argentina suursaadik Suurbritannias ja aastatel 2002–2010 Keemiarelvade Keelustamise Organisatsiooni peadirektor.
Stand and Sing of Zambia, Proud and Free

"Stand and Sing of Zambia, Proud and Free" ('Tõuse ja laula Sambiast, uhke ja vabana'), bemba keeles "Lumbanyeni Zambia" on Sambia riigihümn. Hümn võeti kasutusele pärast riigi iseseisvumist 1964. aastal.
Hümni viisina on kasutusel Lõuna-Aafrika Vabariigi helilooja Enoch Sontonga 1897. aastal loodud hümni "Nkosi Sikelel' iAfrika" ("God Bless Africa") meloodia. Sõnad loodi Sambia iseseisvumise ajal.
Afroameerika usundid

Afroameerika usundid on hulk omavahel sarnaseid usundeid, mis on levinud mitmetes Ladina-Ameerika riikides, Kariibi mere saartel ja Ameerika Ühendriikide lõunaosas. Need usundid on tekkinud Aafrikast orjakaubanduse teel teistesse riikidesse asustatud aafriklaste põlisusundite (iseäranis Lääne- ja Kesk-Aafrika) ja kohalike religioonide (kristlus, indiaanlaste traditsioonid) segunemisel.
Iseloomustus.
Afroameerika usunditele on iseloomulikuks esivanematekultus ja austatavate vaimolendite või jumaluste mitmekesisus, keda näiteks Haiti voodoos nimetatakse "loa"'deks ning santeerias "orisha"'deks. Sarnaseid vaimolendeid võib leida Kesk- ja Lääne-Aafrika usunditest, millest nad ka pärinevad – "orisha"'d näiteks jorubade kultuuridest, "nkisi"'d bantude (Kongo) traditsioonidest. Veel on afroameerika usunditel palju sarnaseid jooni Dahomee (Benin), Togo, Lõuna-Ghana ning Burkina Fasos levinud vodunga. Lisaks mitmete, kuid omavahel sarnaste Aafrika usundite segule afroameerika usundites, võib neis leida ka elemente kristlusest, indiaani kultuuridest, spiritismist ja isegi islamist. Sellist usundite segunemist nimetatakse sünkretismiks.
Afroameerika usundite loetelu.
Teisi sarnaseid usundeid:
Võru tänav (Tallinn)

Võru tänav on tänav Tallinnas Lasnamäe linnaosas Laagna asumis. 
Võru tänav algab Laagna tee lähedalt, ristub Jaan Koorti tänavaga ja lõpeb Liikuri tänaval. Võru tänav on lõunakagu-põhjakirdesuunaline ja ligikaudu 395 meetri pikkune.
Võru tänav sai nime 29. juunil 1979. Tänav on saanud nime Võru linna järgi.
Kärje tänav

Kärje tänav on tänav Tallinnas Nõmme linnaosas Hiiu asumis. Kärje tänav algab Raudtee tänavalt Tallinna–Keila raudtee äärest Hiiu raudteepeatuse juurest, ristub Rahu, Hiiu-Maleva ja Põllu tänavaga ning lõpeb Metsa tänaval. Kärje tänav on põhjaloode-lõunakagusuunaline ja ligikaudu 415 meetri pikkune.
Tänava nimi ja ajalugu.
Tänava esialgne nimi oli alates 8. novembrist 1927 Uus tänav (saksa keeles "Neue Strasse", vene keeles "Новая улица"). Aastatel 1940–1941 oli see Visaduse tänav. 22. aprillil 1960 muudeti Uue tänava nimi kordumise tõttu ära ja tänava nimeks sai Kärje tänav.
Horst Sindermann

Horst Sindermann (5. september 1915 Dresden – 20. aprill 1990 Ida-Berliin) oli Saksa DV poliitik ja riigitegelane.
Horst Sindermann sündis sotsiaaldemokraatliku poliitiku Karl Sindermanni perekonnas. 1929. aastal astus ta Saksamaa Kommunistlikku Noorsooühingusse. 1933. aasta juunis Horst Sindermann arreteeriti natsionaalsotsialistide vastase tegevuse eest ja mõisteti kaheksaks kuuks vangi. 1935. aastal mõisteti Sindermann riigireetmise ettevalmistamise eest kuueks aastaks vangi. Teda hoiti koonduslaagrites kuni 1945. aastani.
1945. aastal astus Horst Sindermann Saksamaa Kommunistlikku Parteisse, millest 1946. aastal sotsiaaldemokraatidega ühinemise järel sai Saksamaa Sotsialistlik Ühtsuspartei. Seejärel töötas ta ajalehtede Sächsische Volkszeitung ja Volksstimme peatoimetajana. Aastatel 1950–1953 oli ta Halles ilmuva ajalehe Freiheit peatoimetaja.
Aastatel 1954–1963 oli Sindermann Saksamaa Sotsialistliku Ühtsuspartei Keskkomitee Agitatsiooniosakonna juhataja. 1963–1971 oli ta Saksamaa Sotsialistliku Ühtsuspartei Halle piirkonnaorganisatsiooni esimene sekretär. 1971–1973 töötas ta Saksa DV Ministrite Nõukogu aseesimehena.
1963. aasta jaanuaris sai Horst Sindermannist Saksamaa Sotsialistliku Ühtsuspartei Keskkomitee Poliitbüroo liikmekandidaat. Alates 1967. aasta aprillist oli ta Keskkomitee Poliitbüroo liige.
1963–1989 oli ta Rahvakoja (sisuliselt parlamendi) liige. 3. oktoobril 1973 valiti ta Saksa DV Ministrite Nõukogu esimeheks (sisuliselt peaminister). 29. oktoobril 1976 astus ta Ministrite Nõukogu esimehe ametikohalt tagasi ning asus täitma Rahvakoja presidendi (sisuliselt parlamendi juhataja) ametikohuseid. Rahvakoja president oli ta kuni 13. novembrini 1989. Keskkomitee Poliitbüroo liikme kohalt astus ta tagasi 8. novembril 1989.
1989. aasta 3. detsembril heitis Demokraatliku Sotsialismi Partei (nime muutnud Saksamaa Sotsialistlik Ühtsuspartei) ta oma ridadest välja. 1990. aasta jaanuaris ta arreteeriti, kuid vabastati varsti tervislikel põhjustel, ilma et talle oleks süüdistusi esitatud.
Kura tänav

Kura tänav on tänav Tallinnas Nõmme linnaosas Raudalu asumis. Kura tänav algab Viljandi maanteelt, ristub Hao ja Kume tänavaga ning lõpeb Halu tänaval. Kura tänav on edela–kirdesuunaline ja ligikaudu 275 meetri pikkune.
Tänava varasem nimi oli Muraka tänav. Praeguse nime sai Kura tänav 4. septembril 1970.
There's One in Every Crowd

"There’s One in Every Crowd" on Eric Claptoni kolmas sooloalbum. Salvestis ilmus RSO kaubamärgi all 1975. aasta märtsis. 
Plaat on stiililt lähedane eelmisele albumile "461 Ocean Boulevard", kuid edukuselt ei olnud ta samaväärne (ei jõudnud edetabelites esikümnesse ei USA-s ega Suurbritannias). Pärast eelmise albumi ilmumist ja sellele järgnenud kontserditurneed läksid Clapton ja tema saateansambel Jamaicale, et salvestada uut materjali. Uus album oli segu "rock'n'roll"'ist ja "blues rock"'ist, millel laulud "Swing Low, Sweet Chariot", "Little Rachel" ja "Don't Blame Me" olid "reggae"-stiilis. Kuna Clapton tarvitas järjest rohkem alkoholi ning saarel viibimine ei möödunud skandaalideta, oli kogu plaadi salvestamine muusikutele paras väljakutse. Allmusicu kriitik William Ruhlmann andis albumile ainult kaks tärni.
Hao tänav

Hao tänav on tänav Tallinnas Nõmme linnaosas Raudalu asumis. Hao tänav on Kura tänavalt algav ligikaudu 60 meetri pikkune loode-edelasuunaline umbtänav.
Tänava endine nimi oli Paluka tänav. Praeguse nime sai Hao tänav 4. septembril 1970. Hao tänav on saanud nime Raudalu metsavahikoha mõjul ning on Halu tänava paarisnimi.
Eure-et-Loiri departemangu haldusüksuste loend

Siin on toodud ära kõik Eure-et-Loiri departemangu haldusüksused (ringkonnad, kantonid ja vallad). Lisaks on toodud ka valdade INSEE koodid. Chartresi ja Dreux' vald on jagatud mitme kantoni vahel. Igasse kantonisse, mille vahel on vald jagatud, kuulub ka kindel territoriaalne osa vallast.
Departemangus on neli ringkonda:
Kantonid.
Departemangus on kokku 15 kantonit. Vallad Chartres ja Dreux on jagatud mitme kantoni vahel. Igasse kantonisse mille vahel on vald jagatud kuulub ka kindel territoriaalne osa vallast. Kursiivis on toodud jagatud vallaga kantonite pindala kus puudub jagatud valla osa kantoni kogupindalast. Jagatud vallad mille osad moodustavad ise kantoni jäävad andmete puudusel ilma pindala välja toomata.
Vallad.
Departemangus on 365 valda (seisuga 1. jaanuar 2019):
Peamine koesobivuskompleks

Peamiseks koesobivuskompleksiks ehk MHC-geenideks ehk koesobivusantigeenideks ehk suuremaks koesobivuskompleksiks (lühend MHC, inglise "major histocompatibility complex") nimetatakse paljude selgroogsete lümfoid(-immuunsüsteemi) geenikompleksi, mis paikneb ühes kromosoomis.
Peamise koesobivuskompleksi geenide ülesandeks on lümfoid-(immuun-) süsteemi rakkude vahelise kommunikatsiooni hõlbustamine, raku pinnal olevate koesobivusantigeenide olemasolu kontrollimine ja äratundmine (organismiomaste rakkude eristamine võõrastest rakkudest) ja immuunvastuse esilekutsumine ning tõenäoliselt osalemine sugulises valikus. 
Nii näiteks tunnevad T-rakkude pinnal paiknevad T-rakkude retseptorid ehk TCR-molekulid ära kehavõõraste antigeenide olemasolu viirusega nakatatud raku välispinnal koos raku enda peamise koesobivuskompleksi (inimestel HLA) antigeenidega.
Klassifikatsioon.
MHC-geenid esitlevad MHC-taskus peptiide ja kodeerivad kolme klassi koesobivusantigeene ehk MHC valke (glükoproteiinid):
MHC klass I valgud.
Klass I MHC valgud transporditakse raku seest ja need on avaldunud enamikul keharakkude membraanidel. Igal rakul võib avalduda ligi 100 000 klassi I MHC-molekuli. Klass I MHC valgud eksponeerivad raku pinnal rakuvalkude käibes tekkinud peptiidfragmente ja seonduvad harilikult tsütotoksiliste T-rakkudega ning lasevad ATC-rakul neile käsilolevat antigeeni esitleda. 
Inimestel.
Inimeste peamine koesobivuskompleks kannab nimetust HLA geenikompleks (ka HLA-antigeenid), kuna nad avastati leukotsüütide pinnal. HLA-lookuses paiknevad geenid on väga polümorfsed.
Inimestel on HLA-geenikompleks (ka: geenikogum) (MHC) kodeeritud 6. kromosoomis (hiirtel H-2 geenid 17. kromosoomis). HL-antigeenid paiknevad kõikide tuumaga rakkude pinnal ja neid kasutatakse koesiirdamise proovide uurimisel, garanteerimaks transplantatsioonis doonori ja haige sobivuse.
HLA antigeenide ja alleelide määramine elundite siirdamisel.
Enne elundite ja rakkude siirdamist määratakse eelnevalt nii doonori kui ka retsipiendi HLA antigeenid/alleelid (näiteks PCR-iga).
Patogeensus.
MHC-geenidega seostatakse inimestel mitmeid immuunpuudulikkuse vorme ja perekondlikke haigusi, näiteks:
Mustmadu

Mustmadu ("Pseudechis") on maoperekond.
Klassifikatsioon.
Mustmao perekonda klassifitseeritakse roomajate andmebaasis järgmised maoliigid:
Levila.
Neid võib kohata Austraalias ja Uus-Guineas.
Kokkupuuted inimestega.
Mustmadude perekonda liigitatud maod on inimeste suhtes mürkmadudeks liigitatavad, kuna nende (olenevalt liigist) hammustus võib kas kerge, mõõduka või ka raske astmega mürgistusseisundeid esile kutsuda.
Puukobra

Puukobra ("Pseudohaje") on maoperekond.
Klassifikatsioon.
Puukobrade perekonda klassifitseeritakse roomajate andmebaasis järgmised maoliigid:
Levila.
Neid võib kohata Sahara-taguses Aafrikas.
Rhinoplocephalus

Rhinoplocephalus on maoperekond.
Klassifikatsioon.
Perekonda "Rhinoplocephalus" klassifitseeritakse roomajate andmebaasis üksainus maoliik:
Levila.
Neid võib kohata Lääne-Austraalias.
Keila vald (Keila kihelkond)

Keila vald (saksa keeles "Gemeinde Kegel") oli vald Keila kihelkonnas Harjumaal. Vallamaja asus Keilas.
Keila vald moodustati 1866. aastal. 1890. aastal liideti sellega mitu väikevalda (sealhulgas Klooga, Laulasmaa, Lehola, Maeru, Meremõisa, Ohtu ja Karjaküla). 1938. aastal ühendati Keila vallaga Kloostri valda kuulunud Klooga ning Vääna valda kuulunud Türisalu ja Mõhku küla.
Vallas sündisid Johannes Klesment, Jaan Ikmelt, Ursula Põks.
1939. aasta valdade reformiga läks valla maa-ala uue Keila valla koosseisu, välja arvatud talude nr. A-156, A-155, A-34, A-71–A-74 ja A-142, talude nr. A-96–A-99, 19 ja 20 lahustükkide, Tallinna metskonna Klooga metsandiku kvartaalide nr. 32 ja 36, Vääna metskonna Klooga metsandiku kvartaali nr. 29 maa-alad, mis läksid Padise valda.
Eesti Näituste messikeskus

Eesti Näituste messikeskus on Tallinnas aadressil Pirita tee 28 asuv messikeskus. Keskust haldab Eesti Näituste AS.
Keskus avati juulis 1960. Algul koosnes see 4 silikaatkividest ehitatud paviljonist ja oli mõeldud põllumajandusloomade eksponeerimiseks. NSV Liidu Rahvamajanduse Saavutuste Näituse eeskujul nimetati seda tollal Eesti NSV Rahvamajanduse Saavutuste Näituseks. 1977. aastal avati Soomest ostetud konstruktsioonidest Sinine paviljon ning 1994. aastal Valge paviljon.
1995. aastal moodustati erastamise tulemusena Eesti Näituste AS. Järgneval kahel aastal valmisid uued statsionaarsed messihallid C ning D. Tänapäeval korraldatakse messikeskuses peale messide ka näitusi, esitlusi, konverentse ja seminare.
AS Eesti Näitused plaanib kolida näitusepaviljonid Piritalt Laagrisse. Messikeskuse alale rajab Metro Capital 26 elumaja (300 korterit), ühe lasteaia ja üksikute äripindadega uusarenduse.
Põhja-Atlandi Nõukogu

Põhja-Atlandi Nõukogu on Põhja-Atlandi Lepingu Organisatsiooni (NATO) peamine poliitiline otsustamisõigusega organ, mis koosneb organisatsiooni liikmesriikide alalistest esindajatest. Nõukogu rajati Põhja-Atlandi lepingu 9. artikliga ning tegemist on NATO ainsa organiga, mis saab oma volitused otse lepingust.
Volitused ja kohustused.
Põhja-Atlandi leping andis Põhja-Atlandi Nõukogule volitused erinevate funktsioonide täitmiseks vajalike täiendavate organite (näiteks lepingu teiste osade rakendamiseks vajalik kaitsekomitee) sisseseadmiseks. Nõukogu kohtumisi võib korraldada kas riikide alaliste esindajate tasemel või liikmesriikide ministrite või valitsusjuhtide tasemel, kuid sõltumata sellest, millisel tasemel nõukogu kokku tuleb, on tal samasugused volitused. Kuid ministrite osalemine suurendab tähtsust, mida liikmesriigid sündmusele omistavad, ning annab tehtud otsustele kaalu ja nähtavust. Nõukogu kohtumised toimuvad kaks korda nädalas: igal teisipäeval mitteametliku lõunase arupidamisena ja igal kolmapäeval otsuste vastuvõtmise istungina. Reeglina toimuvad kohtumised alaliste esindajate vahel ning alalised esindajad on iga delegatsiooni kõrgemad ametnikud ja üldiselt on tegemist kõrgema riigiametniku või kogenud saadikuga (kel on ka mainitud diplomaatiline ametiaste).
Belgias asuvate saatkondade kaudu on NATO 28 liikmesriigil organisatsiooni juures omad diplomaatilised esindused. Põhja-Atlandi Nõukogu kohtumisi juhatab NATO peasekretär. Kui on tarvis langetada otsuseid, lepitakse tegevustes kokku üksmeelsuse ja ühiskokkuleppe alusel. Nõukogus ei toimu hääletamist ega häälteenamusel põhinevate otsuste vastuvõtmist. Iga nõukogus esindatud riik ning iga nõukogule alluv komitee säilitab täieliku suveräänsuse ja vastutuse enda otsuste eest.
Maaja Kallast

Maaja Kallast (3. juuli 1938 Kuressaare – 9. märts 2014) oli eesti käitumis- ja etiketiõpetaja.
Ta oli Eesti Juhi Abi Ühingu auliige. Õpetas etiketti, Euroopa Liidu kultuure ja ärisuhtlust mitmes ülikoolis. Lisaks õpetas ta oma eriala nii teeninduserialade õppuritele kutse- ja ametikoolides kui ka Tallinnas Eesti Rahvusvahelises Koolis. Ta andis etiketi- ja kombeõpetuses ka eratunde, näiteks moekunstnikele. 
Aastatel 1992–1998 oli Maaja Kallast toona äsja taastatud Tallinna Prantsuse Lütseumi esimene õppealajuhataja, ajaloo- ja kombeõpetaja ning üks kooli näo kujundajaid.
Belbeki lennujaam

Belbeki lennujaam, tuntud ka kui Sevastopoli Belbeki rahvusvaheline lennujaam ja Belbeki rahvusvaheline lennujaam, on lennujaam Ukrainas Krimmi poolsaarel, Sevastopoli Nahhimovi rajoonis. Lennujaam on saanud nime Krimmi veerikkaima jõe Belbeki järgi.
Lennuväli rajati II maailmasõja kolmandal aastal sõjaväelennuväljana. 1980. aastate II poolel lennujaama laiendati, mis tegi võimalikuks ka tsiviilkasutuse.
Venemaa kontrolli all.
Belbeki lennujaama tsiviilkasutus lõppes täielikult Krimmi annekteerimisega Venemaa poolt 2014. aastal.
2014. aasta 28. veebruari öösel umbes kella 3 paiku hõivas lennujaama mitmesajameheline relvastatud Vene sõjaväelaste üksus. Juurdepääsuteed lennujaama suleti ja võeti relvastatud valve alla. Blokeeriti lennujaama navigatsioonisüsteemid.
2014. aasta 11. märtsil seadis kohalolev Ukraina väeosa (sõjaväeosa А-4515, "воинская часть А-4515") toimunust ja toimuvast teavitamiseks üles veebisaidi.
2014. aasta 22. märtsil piiras Vene Föderatsiooni sõjavägi kohalejäänud Ukraina väeosa soomustehnika toel ümber ja esitas ultimaatumi: pange relvad lähima tunni jooksul maha ja andke alla, vastasel korral algab rünnak väeosale.
2014. aasta 22. märtsi õhtuks langes Belbekis olnud Ukraina sõjaväeosa väidetavalt täielikult Vene Föderatsiooni sõjaväe kontrolli alla.
Lennuväljal baseerub Venemaa Lõuna sõjaväeringkonna 38. hävituslennuväe rügement.
Simferopoli lennujaam

Simferopoli rahvusvaheline lennujaam (krimmitatari keeles "Aqmescit Halqara Ava Limanı") on lennujaam Ukrainas Krimmi poolsaarel, mõne kilomeetri kaugusel Simferopoli keskusest kagus.
Aastatel 1981–1989 teenindas liini Tartu-Kiiev-Simferopol Jak-40. Aastatel 1981–1989 ja 2006. aasta märtsist kuni 2008. aasta septembrini oli käigus Estonian Airi liin Tallinn–Simferopol. Nõukogude ajal lendas lennuk Krimmi kaks korda päevas.
Alates 2014. aasta 28. veebruarist valvavad lennuväljal korra järele automaatidega relvastatud inimesed. Nelja kilomeetri kaugusel Simferopoli lennujaamast põhjaloodes asub VF kasutuses olev Gvardiiske sõjalennuväli.
2014. aasta 18. märtsil toimus rünnak lennuväljal dislotseerunud Ukraina sõjaväeüksuse vastu, nõndanimetatud Simferopoli intsident, mille käigus tulistati surnuks kaks inimest, valvepostil olnud Ukraina lipnik ja nn Krimmi omakaitse liige. Need olid 2014. aasta Krimmi kriisi esimesed ohvrid.
Teiste lennujaama Venemaa poolt ülevõtmist mittetunnustavate rahvusvaheliste organisatsioonide seas on ka Eurocontrol.
Odessa lennujaam

Odessa rahvusvaheline lennujaam (ukraina keeles "Міжнародний аеропорт «Одеса»") on lennujaam Ukrainas Odessa oblastis, 7,5 kilomeetri kaugusel Odessa keskusest edelas.
Alates 2016. aasta kevadest lendas Tallinna-Odessa liinil Nordic Aviation Group. Lennuliin lõppes 2018. aastal.
30. aprillil 2022 tabas Vene rakett äsja valminud lennurada, hävitades selle. Ukraina ametnikud teatasid, et kasutati Bastion-tüüpi raketti, ja et keegi ei saanud viga. Vene sõjavägi kinnitas hiljem rünnaku põhjustamist.
Oliiv (anatoomia)

Oliiviks (ladina keeles "oliva", mitmus "olivae") nimetatakse paljude selgroogsete loomade koljuõõnes paiknevat piklikaju osa.
Imetajatel.
Inimestel.
Oliivid paiknevad inimestel munajate moodustistena (paksenditena) piklikaju eesmis-külgmisel pinnal ja neis paiknevad oliivituumad ("nuclei olivares").